  Майя Бывальцева 3-тӥ пӧсьтолэзе Шаркан ёросысь Быги гуртын Финн-угор сиён-юонъя «Быг-быг» VII калыккуспо фестиваль ортчиз. Нунал ӵоже ужрадэ 5 сюрслэсь трос адями вуылӥз, соос пӧлын ивортодэтъя «Удмуртия» агентстволэн редакторез но. Радъясьёс туж сюлмаськизы, коронавирус инфекци сэрен фестивалез нош ик ортчытыны уз быгатэ шуыса. Кема кенешем но быдэстэм ужез дунъям бере, ужрад луон сярысь пумкылъян кутӥзы. Но нылпиослы площадкаез но пиналъёслы «Пичи шеф» вожвылъяськонэз палэнтӥзы. Озьы ик уез палаткаосын ортчытыны ӧз лэзе.  Фестивале Тверь улосвылысь, Москваысь, Самараысь, Пермь шаерысь, Коми Элькунысь пыриськисьёс лыктӥзы. Соос татын ик ас калыкъёссылэсь сиён-юонъёссэс пӧразы. Финн-угор сиён-юонъя «Быг-быг» фестивальын 14 фото Нимысьтыз верам потэ вунэм яке вунон калэ вуэм удмурт сиён-юонъёс сярысь. Соосты, доразы пӧраса, Быгиысь но бускель гуртъёсысь кышномуртъёс вайизы. Вунэтэм удмурт сиёнъёсын интыын 9 фото Зар-Вишурысь Валентина Баранова валэктӥз, маин висъясько ваньмызлы тодмо перепеч но Шаркан палъёсысь пересьмон. Милям со быдэс заливаться кариське, со отын небыт, нежной луэ – пересьёслы, пиньтэмъёслы сиён со, соин ик со – пересьмон. Озьы тросэз уг пӧрало Валентина Баранова, Зар-Вишур гуртын улӥсьТатын ик калягаен сяртчынянь, сюкасен ӝожон, сюкасен яке аръянэн чырс, ассэ аръянэз, горд кушманэн сюкась, мясорубка пыр поттэм льӧмен ӝожонэз веръяны луиз. Азьвыл пӧрам сиёнэз ӧз куштылэ, соин ик йӧлын ӝуклэн кылем-мылемезлэсь, кылсярысь, гур азьын оладьяос пыжылӥзы. Медаз пырды шуыса, курегпуз ватсаны кулэ. Сыӵе оладьяез кожаз но, шуом, йӧлвылэ верттылыса но сиыны яра. Эшшо гурысь поттэм бере ик вӧйын зыраса туж ческыт луэ.  Вунэтэм сиёнъёс пӧлы пыриз ни юача но. Отчы пыре вӧй сырк, курегпуз, сода, песок-сакыр, пызь. Тестозэ лэсьтоно табаньлы кадь, кизер. Сое табае понӥськод но гуре пуктӥськод. <…> Юачаез али дугдӥзы пыжемысь. Мушник но уг пыжо ни. Со пересьмонлы кадь ик лэсьтӥськод валтос, нош пушказ кӧжы пызен, курегпузэн (сурет - ред) Юлия Ипатова, Зар-Вишурын улӥсьӜӧкъёс котырын бергась куноосты кылзыса, валамон луэ: гуртъёсын будэмъёс мае но сое тодазы возё на, нош карысь вуэмъёс понна со ноку адӟылымтэ сиён-юонъёс. Али мон гордкушманэн сюкась юисько – ческыт. Калягаен пирожки, перепеч, картофкаен кыстыбей сиим… туж трос, ваньмыз ческыт фестивальлэн куноезЧескыт зынын вӧлскись ӵын пала мынӥд ке, пыжем сӥль, чорыг шедьтод. Татын ини кӧт тырытозь сиськыны луэ. Сюэз юзматыны сюкась, та палъёсын гинэ на пӧзьтӥськись варсь ӵектӥзы.  Пӧсь куазен секыт сиён сием уг ке поты, татын тыл вылын пӧзьтэм чорыг лым, пӧртэм пушкесэн перепеч, табань вань. Нош кӧтэз шутэтон вискын мастер-классъёсы пыриськыны луэ – аръян шукконъя, пӧранъя, чеберъяськонъёс лэсьтонъя, эктонъя. Тунсыко, туэ лыктэм куноослэн вуонояз фестивальын «асьсэ» гуразы пыжем перепечез яке табанез сиыны луонлыксы кылдӥз. Нырысьсэ туэ гур пуктӥське прямо фестивальын. Пуктэ милям Васильев Миша, Быгиысь гурт пуктӥсь, мукетыз лыктэмын Коми-Пермяк округысь, Николай Калин. Котькуд адями кирпич басьтыса сётыны быгатэ, и кельтыны быгатэ отчы аслэсьтыз автографсэ, та кирпичез мон отчы понӥ шуыса. Со гур ялан отын сылоз но ужалоз Жанна Ермолаева, «Быг-быг» фестивальлэн кивалтӥсез Гур пуктон 3 фото Фестивальлэн куноосызлы пӧрасьёслы дунъет сётыны ӵектӥзы. Озьы, нырысетӥ инты Пермьысь вуэм пыриськисьёс басьтӥзы, соослы юрттӥсьёслэсь мангал но 50 килограмм пызь кузьым луиз. Егор Хорошутин, Нина Асонова но Андрей Барашков сардаен картофкалэсь пичи табаньёс, ягмульылэсь чай дасязы. Озьы ик быдэс мешок пызь Москваысь Юрий Габров утӥз. Этнографи огинлэн кивалтӥсез фестивале нырысьсэ уг пыриськы ни, таяз радэ со ӵынатэм сӥлен, эгыр вылын пыжем ош сюлэмен, пыжем бӧдёноосын утялтӥз. Шарканысь «Деревенская вкуснятина» командалэн перепечез, табанез, сяртчынянез, шаньгаез озьы ик трос куара люказ. 24 килограмм мында утэм пызенызы трос ческыт сиён пыжыны быгатозы на. Нимаз вожвылъяськон егитъёс куспын мынӥз. Тямыс командалы одӥг кадь бичетъёс сётӥзы: куинь бӧдёно, нӧкы вӧй, пызь, картофка, сугон, ӵужкушман, сыр, бӧдёно пуз. Кык час ӵоже соос кык пӧртэм сиён дасяны кулэ вал. Дунъясьёс ужамзэс пӧртэм ласянь эскеризы, шӧмыз, вылтусыз, аспӧртэм тодматон, пӧран интыын чылкытлыкез чаклан но мукет. Татын «Ӟечбур» команда вормиз.  «Быг-быг» фестиваль улсын сиён-юонлы сӥзем блогъёс но кылдытӥзы. Туэ инвожое Быгиын «Быг блог-тур» дышетон программа ортчытӥзы. Отчы пыриськем 14-15 аресъем пиналъёс арня ӵоже гожъяськыны, видео лэсьтыны дышетскизы, собере гуртын улӥсьёсын ӵош кыӵе ке сиёнэз пӧразы. Учкисьёслэсь тужгес трос куаразэс Быгиысь Алина Зорина люказ, со нырысетӥ инты понна диплом но кузьым басьтӥз. Мон лэсьтӥ сыӵе блог, лякыт сиёнъёсты соосын ӵош пӧрай. Одӥг рецептэ пока - сяртчынянь. Кемалась ӧй пӧраськы, соин ик со мыным секытгес потӥз. Но борысь гуртын оскалтӥ пӧраськын но мыным потӥз лякыткес ин. Мон малпасько али сиёнэн ик герӟало сое, нош бӧрысь мукет направлениос но пырозы. Но блоге улоз Алина Зорина, «Быг блог-тур» программаын вормись «Быг блог-тур» программаын вормись Алина Зорина Фото: Майя Бывальцева © udmurt.media Малпасько блогъёс, кудъёсыз ужазы июнь ӵоже, азьланяз но поттылозы тунсыко удмурт сиён-юонъёс, рецептъёс, видеоос Максим Агафонов, «Быг блог-тур» дышетон программаысь одӥгез дышетӥсьФестиваль йӧскалык крезьгурез быдэстӥсьёслэн вожвылъяськонэнызы, оглом 30 пала пыриськисьёс вал, но удмурт эстрадаысь кизилиослэн кырӟамзы улсын эктонъёсын уйшор берозь мынӥз. Оглом, «Быг-быг» туж шуныт, эшлыко мылкыдъёсын, шулдыр но ческыт ортчиз. Номыр шоры учкытэк, ужрад «быг-быг» пӧрмиз. Вуонозэ, тямысэтӥзэ, фестивалез 2022-тӥ арын 2-тӥ пӧсьтолэзе ортчыны малпало.  Тегъёс: Туризм Шаркан Удмуртия фестиваль удмуртъёс финн-угоркалыкъёс Удмуртиысьтуризм сиён  